題包鼎大虎圖
作者：周紫芝
朝代：宋

paragraphs: 人間妙伎古亦有，畫虎從來易成狗。
何人爲作老於菟，鼎死百年無此手。
想當運筆亦有神，睥睨知誰看回肘。
便恐陰崖風雨來，何止草中狐兔走。
易生驚猿羞掛枝，周昉稺犬空復肥。
畫中生意似可喜，此虎一出無餘姿。
邇來喪亂書阨苦，唯有君家此畫古。
妖狐一丘渠自安，狡兔三窟無人取。
建章宮殿空咸陽，猛士知誰守疆土。
藜藿不採虎在山，安得有臣如此虎。